Vestre Landsret skal tirsdag og onsdag efter planen behandle en sag om en grov voldtægt af en 60-årig kvinde i Brønderslev. På anklagebænken sidder en nu 28-årig mand. Han blev i februar dømt for at have begået voldtægten og blev idømt tre år og ni måneders fængsel samt udvisning af Danmark, da manden er bulgarsk statsborger. Manden nægtede sig under sagen skyldig i anklagerne og ankede straks dommen til landsretten. Blev trukket ind i baghave Den voldtægt, som den 28-årige er dømt for – men nægter sig skyldig i – skete en nat i august 2021, da den 60-årige kvinde kom gående på Algade i Brønderslev. Kvinden blev angrebet bagfra og trukket ind i en baghave, hvor hun blev udsat for voldtægt. Hun forsøgte at kæmpe imod og slippe væk, men forgæves. Billeder ledte til 28-årig mand Politiet blev alarmeret efterfølgende, men gerningsmanden var over alle bjerge. Sagen blev efterforsket i flere uger, og politiet valgte til sidste at offentliggøre billeder af en mistænkt mand. Det førte til flere henvendelser, som pegede i retning af den 28-årige mand, som altså i byretten blev dømt for voldtægten. Nu skal Vestre Landsret se på beviserne og vurdere, om man er enig i byrettens afgørelse i sagen.

Referat:
En 28-årig mand blev i februar dømt for voldtægt af en 60-årig kvinde. Nu skal sagen prøves i Vestre Landsret.